Úradný vestník L 323 , 28/11/2002 S. 0041 - 0045



Nariadenie Komisie (ES) č. 2097/2002 z 27. novembra 2002, ktorým sa mení a dopĺňa nariadenie (ES) č. 94/2002 stanovujúce podrobné pravidlá pre uplatňovanie nariadenia Rady (ES) č. 2826/2000 o informačných a propagačných činnostiach pre poľnohospodárske výrobky na vnútornom trhu KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na nariadenie Rady (ES) č. 2826/2000 z 19. decembra 2000 o informačných a propagačných činnostiach pre poľnohospodárske výrobky na vnútornom trhu [1], najmä na jeho článok 12, keďže: (1) V článku 5 ods. 1 nariadenia Komisie (ES) č. 94/2002 [2], naposledy zmeneného a doplneného nariadením (ES) č. 1186/2002 [3], sa v záujme realizácie opatrení obsiahnutých v programoch uvedených v článku 6 nariadenia (ES) č. 2826/2000 stanovuje termín 15. júna každého roka, dokedy majú obchodné združenia alebo medziodvetvové organizácie v spoločenstve predložiť programy príslušnému členskému štátu. (2) V záujme využitia disponibilných finančných zdrojov poskytnutých na podporné opatrenia pre informačné a propagačné činnosti, ktoré sa prvý krát uplatnili v auguste 2002, mali by tieto združenia dostať možnosť predkladať nové programy. (3) Preto by bolo zrejme užitočné, ak by sa zabezpečila možnosť predkladať nové informačné a propagačné programy dva razy do roka. (4) S prihliadnutím na skúsenosti, ktoré sa získali na základe preskúmania programov predložených v oblasti informácií o systémoch spoločenstva pre výrobky s chráneným označením pôvodu (CHOP), výrobky s chráneným zemepisným označením (CHZO), zaručené tradičné špeciality (ZTŠ) a výrobky organického hospodárstva a aj na základe tvorby politiky spoločenstva v týchto oblastiach, by sa mali pre tieto odvetvia prijať príslušné usmernenia. (5) Preto by sa malo zmeniť a doplniť nariadenie (ES) č. 94/2002. (6) Opatrenia ustanovené v tomto nariadení sú v súlade so stanoviskom, ktoré bolo prednesené na spoločnom zasadnutí riadiacich výborov pre propagáciu poľnohospodárskych výrobkov, PRIJALA TOTO NARIADENIE: Článok 1 Nariadenie (ES) č. 94/2002 sa týmto mení a dopĺňa takto: 1. prvá veta článku 5 ods. 1 sa nahrádza takto: "V záujme vykonania opatrení obsiahnutých v programoch uvedených v článku 6 nariadenia (ES) č. 2826/2000 predložia obchodné združenia alebo medziodvetvové organizácie spoločenstva, ktoré zastupujú príslušné odvetvie/a svoje programy na základe výzvy príslušných členských štátov na podávanie návrhov najneskôr do 31. januára a 31. júla každého roka." 2. Článok 7 sa mení a dopĺňa takto: a) prvá veta odseku 1 sa nahrádza takto: "Najneskôr do 15. marca a 30. septembra každého roka zašlú členské štáty Komisii predbežný zoznam programov a navrhovaných vykonávacích orgánov, spolu s jedným exemplárom všetkých programov, ktoré si vybrali."; b) prvý pododsek odseku 3 sa nahrádza takto: "Po preskúmaní programov v definitívnom zozname uvedenom v treťom pododseku článku 6 ods. 3 nariadenia (ES) č. 2826/2000 rozhodne Komisia najneskôr do 31. mája a 15. decembra, ktoré programy môže spolufinancovať z predbežných rozpočtov uvedených v prílohe III k tomuto nariadeniu." 3. Príloha III sa mení a dopĺňa podľa prílohy k tomuto nariadeniu. Článok 2 Toto nariadenie nadobúda účinnosť tretí deň po jeho uverejnení v Úradnom vestníku Európskych spoločenstiev. Toto nariadenie je záväzné vo svojej celistvosti a priamo uplatniteľné vo všetkých členských štátoch. V Bruseli 27. novembra 2002 Za Komisiu Franz Fischler člen Komisie [1] Ú. v. ES L 328, 21.12.2000, s. 2. [2] Ú. v. ES L 17, 19.1.2002, s. 20. [3] Ú. v. ES L 173, 3.7.2002, s. 4. -------------------------------------------------- PRÍLOHA Príloha III k nariadeniu (ES) č. 94/2002 sa mení a dopĺňa takto: 1. Časť s názvom "Informácie o systémoch spoločenstva pre výrobky s chráneným označením pôvodu (PDO), výrobky s chráneným zemepisným označením (PGI) a zaručené tradičné špeciality (TSG) a ich logách" sa nahrádza takto: "1. PREHĽAD SITUÁCIE Informačná kampaň spoločenstva v rokoch 1996 až 1998 bola prvým krokom na sprístupnenie informácií o existencii, význame a výhodách dvoch systémov spoločenstva na ochranu poľnohospodárskych a potravinárskych výrobkov so špecifickými vlastnosťami a na zvýšenie ich obchodnej hodnoty. V záujme rýchleho napredovania kampane by sa mala zvýšiť informovanosť o týchto označeniach, ktoré sa už týkajú viac ako 600 výrobkov spoločenstva tým, že sa bude naďalej zabezpečovať propagácia ich významu a výhod. Tieto informácie budú zahrňovať aj logá, ktoré boli za týmto účelom vytvorené, najmä logá pre výrobky s chráneným označením pôvodu a chráneným zemepisným označením vytvorené v roku 1998. 2. CIELE - zabezpečiť komplexné informácie o systéme kvality a jeho účinkoch na ochranu zaregistrovaných výrobkov a na zvyšovanie ich obchodnej hodnoty, - predviesť obsah a preukázať európsky charakter systémov kvality pre poľnohospodárske výrobky a potraviny prostredníctvom kampaní na viacero produktov z jedného členského štátu alebo niekoľkých členských štátov, - nabádať pestovateľov a spracovateľov, ktorí sa ešte nezúčastňujú na systéme kvality spoločenstva, aby tento systém využívali, tým, že splnia podmienky stanovené pre rôzne zaregistrované výrobky, - podnietiť dopyt po týchto výrobkoch tým, že sa spotrebitelia a distribútori budú informovať o existencii, význame a výhodách systémov kvality a ich logách, podmienkach udeľovania týchto označení, príslušných overovaniach a kontrolných mechanizmoch a sledovateľnosti tohto systému. 3. HLAVNÉ KRÁTKODOBÉ CIELE - pestovatelia a spracovatelia a ich združenia, - distribučná sieť (supermarkety, veľkoobchod, maloobchodné predajne, reštaurácie) a ich združenia, - spotrebitelia a ich združenia, - tvorcovia mienky. 4. HLAVNÉ ODKAZY - Tento výrobok (výrobky) sa vyznačuje (vyznačujú) špecifickými vlastnosťami, ktoré súvisia s jeho (ich) zemepisným pôvodom (PDO/PGI), najmä pokiaľ ide o opodstatnenú súvislosť medzi jeho (ich) zemepisným prostredím, prípadne pôvodom a dobrou povesťou (menom). Uprednostnia sa kampane na viacero výrobkov z jedného členského štátu alebo viacerých členských štátov, - tento výrobok (výrobky) sa vyznačuje (vyznačujú) špecifickými vlastnosťami, ktoré súvisia s tradičnou metódou jeho (ich) výroby bez ohľadu na to, kde konkrétne sa vyrába (vyrábajú) (TSG), - kvalitatívne aspekty (zdravotná nezávadnosť, výživová hodnota a chuť, sledovateľnosť kontrolných postupov), - rozmanitosť, výdatnosť a chuť týchto výrobkov, - prezentovanie niektorých produktov PGI, PDO alebo TSG ako úspešných príkladov, kde došlo k obchodnému rozmachu u potravín s osobitnými charakteristikami, - ciele systému: ochrana zaregistrovaných výrobkov a zvyšovanie ich obchodnej hodnoty, no najmä boj proti neoprávnenému prisvojovaniu si a napodobovaniu chránených označení. 5. HLAVNÉ KANÁLY - elektronicky (internetová stránka), - styk s verejnosťou prostredníctvom masmédií (odborné, ženské a gastronomické periodiká), - kontakty so združeniami spotrebiteľov, - informácie v predajniach, - audiovizuálne médiá, - tlačené materiály (letáky, brožúry atď.), - účasť na veľtrhoch a výstavách, - inzercia v odbornej tlači, - u programov, ktoré predloží jeden alebo viacero členských štátov, informačné a školiace akcie ohľadom systémov PDO/PGI/TSG spoločenstva. 6. DOBA TRVANIA PROGRAMU Od 24 do 36 mesiacov, s cieľmi stanovenými podľa jednotlivých etáp. 7. PREDBEŽNÝ ROZPOČET 4 milióny EUR." 2. Časť s názvom "Organicky dopestované poľnohospodárske výrobky" sa nahrádza takto: "1. PREHĽAD SITUÁCIE Organicky dopestované poľnohospodárske výrobky sa tešia zvlášť veľkej obľube u vidieckeho obyvateľstva, avšak podiel týchto výrobkov na trhu je stále dosť obmedzený. Úroveň informovanosti spotrebiteľov a iných zainteresovaných skupín o charakteristikách metód organického hospodárenia je stále relatívne nízka. 2. CIELE - podnietiť spotrebu výrobkov organického hospodárenia, - šíriť informovanosť o organickom hospodárení a jeho výrobkoch medzi spotrebiteľmi, farmármi, spracovateľmi a distribútormi, - oboznamovať širokú verejnosť s pravidlami spoločenstva vzhľadom na metódy organického hospodárenia, vykonávaných kontrol a loga spoločenstva pre organické hospodárenie. 3. HLAVNÉ KRÁTKODOBÉ CIELE - spotrebitelia všeobecne a špecifické cieľové skupiny spotrebiteľov, - farmári, spracovatelia a distribútori (supermarkety, veľkoobchod, stravovacie a reštauračné zariadenia, predajne), - tvorcovia mienky. 4. HLAVNÉ ODKAZY - Organické výrobky sú prírodného pôvodu, sú vhodné na každodennú konzumáciu v modernej domácnosti a majú lahodnú chuť. Metódy použité na ich výrobu rešpektujú zásady ochrany životného prostredia a zootechnické zásady. Ich výroba a kontrola podlieha prísnym pravidlám. Nezávislé profesijné a verejné orgány overujú, či sa splnili príslušné požiadavky vo všetkých fázach potravinového reťazca, - informácie o logu spoločenstva (môžu sa doplniť informáciami o spoločných logách zavedených v členských štátoch, ak ich špecifikácia spĺňa prísnejšie podmienky ako sú podmienky stanovené pre logo spoločenstva). (Komunikovaný obsah musí byť dobre premyslený a musí mať pozitívny charakter; pri oslovovaní spotrebiteľov treba prihliadať na špecifické spotrebiteľské návyky v rôznych cieľových skupinách. Použitie slova "organický" a jeho ekvivalentov v iných jazykoch v súvislosti s potravinovými výrobkami je chránené zákonom. Logo spoločenstva je symbolom pre organické výrobky, ktoré poznajú v celej Európskej únii a ktorý ukazuje, že príslušné výrobky spĺňajú prísne kritériá na výrobu EÚ a že prešli prísnou kontrolou). 5. HLAVNÉ KANÁLY - elektronické kanály (napr. internetová stránka) a audiovizuálne médiá, - telefónna informačná linka, - styk s verejnosťou prostredníctvom masmédií (napr. špecializovaní novinári, ženské periodiká, odborné potravinárske periodiká, rozhlasové a televízne vysielanie o výrobkoch organického hospodárstva alebo receptoch na ich úpravu), - kontakty s lekármi, dietetikmi, učiteľmi a inými špecifickými skupinami, - poskytovanie informácií a ochutnávky v obchodoch, - tlačené materiály (brožúry, periodiká atď.), - inzercia v všeobecnej alebo špecializovanej tlači. 6. DOBA TRVANIA PROGRAMU Od 12 do 36 mesiacov, pričom sa uprednostnia viacročné programy s cieľmi vytýčenými pre jednotlivé etapy. 7. PREDBEŽNÝ ROZPOČET 6 miliónov EUR." --------------------------------------------------